RÅDETS FORORDNING (EF) Nr. 1222/2008

af 1. december 2008

om ændring af forordning (EF) nr. 40/2008 for så vidt angår forvaltningsforanstaltninger vedtaget af Kommissionen for Tunfisk i Det Indiske Ocean

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (1), særlig artikel 20,

under henvisning til forslag fra Kommissionen, og

ud fra følgende betragtninger:

Ved Rådets forordning (EF) nr. 40/2008 (2) fastsættes der for 2008 fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger.

Kommissionen for Tunfisk i Det Indiske Ocean (IOTC) vedtog på sine årsmøder i 2006 og 2007 en række forvaltnings- og kontrolforanstaltninger vedrørende begrænsning af fiskerikapaciteten for fartøjer, der fisker efter tropisk tunfisk, og for fartøjer, der fisker efter sværdfisk og hvid tun; disse foranstaltninger blev gennemført i EF-retten ved forordning (EF) nr. 40/2008.

For at sikre bæredygtig udnyttelse af de stærkt vandrende arter i Det Indiske Ocean og under hensyntagen til det historiske fiskerimønster og EF-flådens aktive deltagelse i fiskeriet efter stærkt vandrende arter i IOTC-området i referenceårene 2006 og 2007 bør det fastsættes, hvor mange EF-fartøjer, som har en længde overalt på mindst 24 m og en længde på mindre end 24 m, som opererer uden for den eksklusive økonomiske zone, der må fiske efter tropisk tunfisk, og hvor mange EF-fartøjer, der må fiske efter sværdfisk og hvid tun, hvor stor en kapacitet i GT det svarer til, og hvordan fordelingen heraf skal være mellem medlemsstaterne.

UDSTEDT FØLGENDE FORORDNING:

Artikel 1

Ændringer af forordning (EF) nr. 40/2008

Artikel 72 og artikel 73 i forordning (EF) nr. 40/2008 affattes således:

»Artikel 72

Begrænsning af fiskerikapaciteten for fartøjer, der fisker efter tropisk tunfisk

1. Det maksimale antal EF-fartøjer, der må fiske efter tropisk tunfisk i IOTC-området, og den dertil svarende kapacitet udtrykt i GT (bruttotonnage) fastsættes således:

Medlemsstat Maksimalt antal fartøjer Kapacitet (GT) Spanien 22 61 400 Frankrig 21 31 467 Italien 1 2 137

2. Uanset stk. 1 kan medlemsstaterne ændre antallet af fartøjer pr. redskabstype, forudsat at de over for Kommissionen godtgør, at ændringen i antallet af fartøjer pr. redskabstype ikke fører til øget fiskeriindsats for de berørte fiskebestande.

3. Medlemsstaterne sørger i forbindelse med foreslået overførsel af kapacitet til deres flåde for, at fartøjer, som påtænkes overført, er opført i IOTC’s fartøjsregister eller i fartøjsregisteret hos andre regionale tunfiskeriorganisationer. Fartøjer, der er opført på en regional tunfiskeriorganisations IUU-liste, kan ikke overføres.

4. De i stk. 1 omhandlede EF-fartøjer har ligeledes tilladelse til at fiske efter sværdfisk og hvid tun i IOTC-området.

5. For at tage hensyn til gennemførelsen af de udviklingsplaner, der indgives til IOTC, kan begrænsningerne af fiskerikapaciteten som nævnt i denne artikel forøges inden for de grænser, der er fastlagt i nævnte udviklingsplaner.

Artikel 73

Begrænsning af fiskerikapaciteten for fartøjer, der fisker efter sværdfisk eller hvid tun

1. Det maksimale antal EF-fartøjer, der må fiske efter sværdfisk og hvid tun i IOTC-området, og den dertil svarende kapacitet udtrykt i GT fastsættes således:

Medlemsstat Maksimalt antal fartøjer Kapacitet (GT) Spanien 27 11 600 Frankrig 25 1 940 Portugal 26 10 100 Det Forenede Kongerige 4 1 400

2. Uanset stk. 1 kan medlemsstaterne ændre antallet af fartøjer pr. redskabstype, forudsat at de over for Kommissionen godtgør, at ændringen i antallet af fartøjer pr. redskabstype ikke fører til øget fiskeriindsats for de berørte fiskebestande.

3. Medlemsstaterne sørger i forbindelse med foreslået overførsel af kapacitet til deres flåde for, at fartøjer, som påtænkes overført, er opført i IOTC’s fartøjsregister eller i fartøjsregisteret hos andre regionale tunfiskeriorganisationer. Fartøjer, der er opført på en regional tunfiskeriorganisations IUU-liste, kan ikke overføres.

4. De i stk. 1 omhandlede EF-fartøjer har ligeledes tilladelse til at fiske efter tropisk tunfisk i IOTC-området.

5. For at tage hensyn til gennemførelsen af de udviklingsplaner, der indgives til IOTC, kan begrænsningerne af fiskerikapaciteten som nævnt i denne artikel forøges inden for de grænser, der er fastlagt i nævnte udviklingsplaner.«